Wolk oor Duitse ekonomie raak ook SA | Netwerk24
Wolk oor Duitse ekonomie raak ook SA
Deur Hanlie Stadler 11 Augustus 2019 12:29
Is Duitsland se ekonomie in die moeilikheid? Die pols van die wêreld se vierde grootste ekonomie word Woensdag gemeet wanneer die land se bruto binnelandse produk (BBP) vir die tweede kwartaal uitgereik word.
Werkers sit 'n Volkswagen Polo aanmekaar in die vervaardiger se aanleg in Uitenhage. Foto: Waldo Swiegers
Die afgelope jaar hang 'n wolk oor Duitsland wat grootliks toegeskryf word aan die handelsoorlog tussen China en Amerika. Duitsland is 'n uitvoergedrewe ekonomie en hoër handelstariewe en 'n swak wêreldekonomie knou sy ekonomie.
Vir Suid-Afrika is dit van groot belang omdat Duitsland onder die vyf lande is waarna Suid-Afrika die meeste uitvoer. In Junie, volgens die nuutste beskikbare syfers van die Suid-Afrikaanse Inkomstediens, was Duitsland die land waarheen 7% van Suid-Afrika se uitvoer volgens waarde gegaan het. Dis die tweede grootste persentasie, ná China (11,3%) en voor Amerika (6,6%).
Vir die jaar tot einde Junie het Suid-Afrika nagenoeg R48 miljard se goedere na Duitsland uitgevoer, waarvan verreweg die grootste persentasie R27,8 miljard se voertuie is.
Indien dié pas volgehou word, sal Suid-Afrika vir die tweede jaar agtereenvolgens meer as R50 miljard se motors en motoronderdele na Duitsland uitvoer. Dis egter 'n ope vraag of 2018 se syfer, R57,6 miljard, geëwenaar gaan word.
Duitsland se ekonomie groei die afgelope jaar baie traag. Kwartaalgroei was die afgelope drie kwartale onderskeidelik -0,2% vir die derde kwartaal van 2018, 0% vir die laaste kwartaal van 2018 en 0,4% in die eerste kwartaal van 2019.
Ontleders voorspel dat groei vir die tweede kwartaal van 2019 negatief was. Dit beteken die land gaan nog nie 'n resessie binne nie, maar staan 'n kwartaal weg daarvan.
In Julie het die Internasionale Monetêre Fonds 0,7% se groei vir Duitsland vir die volle 2019 voorspel.
Bloomberg raam dat die ekonomie in die tweede kwartaal met -0,1% gegroei het.
Verskeie groot Duitse maatskappye, insluitende Continental, Daimler (vervaardiger van Mercedes-Benz), BASF en Lufthansa het die afgelope ruk hul winsverwagting vir hul lopende boekjaar verlaag.
Vervaardigingsproduksie het in Junie met 6,1% gedaal vergeleke met 'n jaar vantevore. Dis die grootste daling sedert die wêreldwye resessie van 2009.